30.		Späťvzatie odvolania
			(§ 369 Civilného sporového poriadku)
Okresnému súdu Rožňava
k č. 1Cb/123/2022
V Rožňave, dňa 15. 3. 2022
Vec: Späťvzatie odvolania
V spore žalobcu Exportimport, s.r.o., Krásnohorská 1, Rožňava, IČO: 12 345 678 proti žalovanému Superobchod, s.r.o., Horehronská 8, Rožňava, IČO: 98 765 432 o zaplatenie sumy 1 000 € s príslušenstvom Okresný súd Rožňava rozhodol vo veci rozsudkom č. k. 1Cb/123/2022-52 zo dňa 10. 2. 2022, ktorým vyhovel v plnom rozsahu žalobe žalobcu a zaviazal nás na zaplatenie istiny vo výške 1 000 € spolu s úrokom z omeškania vo výške 9 % ročne odo dňa 1. 1. 2020 do zaplatenia ako aj trov konania vo výške 60 €.
Proti tomuto rozsudku sme podali dňa 10. 3. 2022 odvolanie. Vzhľadom k tomu, že popri súdnom konaní sme sa snažili vyriešiť náš spor aj mimosúdne prostredníctvom mediátora, po úspešnej mediácii, v rámci ktorej sme došli k obojstranne výhodnej dohode, nami podané odvolanie už nemá opodstatnenie. Vzhľadom k tomu ho berieme späť a žiadame odvolacie konanie zastaviť a vrátiť nám zaplatený súdny poplatok za podané odvolanie. 
Ján Novák
konateľ Superobchod, s.r.o. 
Poznámky
Dokiaľ o odvolaní nebolo rozhodnuté, možno ho vziať späť, a to či už v plnom rozsahu, alebo sčasti. Ak odvolateľ vzal odvolanie späť, nemôže ho podať znova.
Ak odvolateľ vezme odvolanie späť, právoplatnosť napadnutého rozhodnutia nastane, ako keby k podaniu odvolania nedošlo. Lehoty, ktoré majú plynúť od právoplatnosti napadnutého rozhodnutia, plynú v takom prípade od právoplatnosti uznesenia o zastavení odvolacieho konania.
Ak sa odvolanie, o ktorom nebolo rozhodnuté, vzalo späť, odvolací súd odvolacie konanie zastaví.
Pri späťvzatí odvolania vzniká nárok na vrátenie zaplateného súdneho poplatku za odvolanie, a to podľa § 11 ods. 3 zákona o súdnych poplatkoch.